अपनी पुलिस, अपने सैनिकों को, वह भी धोखे से शहीद होते देखना हर भारतवासी को बार-बार गुमराह कर रहा है। लोग चाहे जिस भाषा में युद्ध की बात कर रहे हों, यह लोगों का काम नहीं है। यह सिर्फ सेना का काम है। जनता से सरकार बनी है और सरकार को देश हित और विदेश नीति के अनुरूप निर्णय ले कर समस्या का समाधान करना चाहिए। आतंकवाद के नाम पर अपनी ही जनता से लड़ना पड़े, यह किसी भी देश का दुर्भाग्य होता है, देश तबाह होता है। चाहे वह समस्या कितनी ही बड़ी क्यों न हो। कश्‍मीर 84 लाख एकड़ था। आज हमारे पास 42 लाख एकड़ है। 42 लाख एकड़ पाकिस्तान और चीन के पास चला गया है। हम बचे हुए मूल को ले कर ही संकट में है। पुराना मूल कैसे लाएँगे? हमारी सरकार कहाँ पर विफल हो रही है? क्या उसका खुफिया तंत्र कमजोर है? क्या निर्णय लेने में अकर्मण्यता है? आतंकवादियों के ठिकानों पर, चाहे वे कश्‍मीर में हों या पाकिस्तान में, उनके ठिकानेदारों को ठिकाने क्यों नहीं लगा पा रहे हैं? प्रश्न सरल है, लेकिन उत्तर कठिन है, भविष्य के गर्भ में है।